ཁོང་གི་དགོངས་པ་ལྟར་ན་བོད་ཀྱི་གླུ་དབྱངས་དང་རོལ་མོའང་དུས་རབས་ཀྱི་འགྲོས་ལྟར་འཇིག་རྟེན་གྱི་གར་སྟེགས་སུ་གོམ་ཁ་བསྒྱུར་དགོས་པས་སྔར་ཡོད་ཀྱི་འབྲས་བུ་ལ་ཡིད་མ་ཚིམ་པར་བོད་ཀྱི་རོལ་མོའི་ཀུང་སི་ཞིག་ཀྱང་བཙུགས་ཏེ་གསར་སྐྱེས་ཀྱི་གླུ་བ་དང་གླུ་མ་གང་མང་ཞིག་གསོ་སྐྱོང་བྱས་དང་བྱེད་བཞིན་པ་ལགས།ཀུན་གྱིས་ཡ་དུང་གི་གླུ་དབྱངས་ནི་ཁོ་རང་གི་སེམས་ཁོང་རུས་པའི་གཏིང་ནས་ཐོན་པ་ཞིག་རེད་ཅེས་པ་ལྟར་ཡབ་མེས་རྣམས་ཀྱི་ཤུལ་ལམ་དུ་ཡུན་རིང་གིས་བགྲོད་པའི་ཚོར་སྣང་དང་སྒང་པ་བོད་མིའི་དགའ་སྐྱོ་ཆགས་སྡང་དབྱངས་རྟར་དྲངས་ཏེ་གླུ་ཡི་རྒྱ་མཚོར་སྔར་མེད་ཀྱི་རྦ་རླབས་མཁའ་ལ་འཕྱུར་ཞིང་གར་གྱི་འཇིག་རྟེན་དུ་རྟོགས་སད་ཀྱི་སྟངས་སྟབས་བསྒྱུར་བས་ང་ཚོ་ཡང་ཁོང་གི་འགྱུར་ཁུག་དང་འགྲོགས་ཏེ་བདེ་ལྡན་གྱི་ཤམ་བྷ་ལའི་ཞིང་ཁམས་སུ་བསྐྱོད་ཐུབ་ན་ཇི་འདྲའི་སྐྱིད་པ་ལ་ཨང་།།